ส่วนที่ 1

ข้อมูลสรุป (Executive Summary)

ลักษณะการประกอบธุรกิจของบริษัท

บริษัท โซลาร์ตรอน จำกัด (มหาชน) (“SOLAR”) ก่อตั้งขึ้นเมื่อปี พ.ศ. 2529
ซึ่งได้แปรสภาพเป็นบริษัทมหาชนจำกัด เมื่อวันที่ 24 กันยายน 2547
และได้นำหุ้นสามัญขายในตลาดหลักทรัพย์แห่งประเทศไทยเมื่อวันที่ 30 มีนาคม 2548
ปัจจุบันบริษัทฯมีทุนจดทะเบียน 300 ล้านบาท เป็นทุนที่ออกและชำระแล้ว 300 ล้านบาท
โดยมีที่ตั้งสำนักงานใหญ่ที่ 38 ซอยสาลีนิมิตร ถนนสุขุมวิท 69 แขวงพระโขนงเหนือ เขตวัฒนา
กรุงเทพมหานคร

บริษัทฯ ประกอบธุรกิจสำรวจ ออกแบบ
และติดตั้งระบบผลิตไฟฟ้าจากพลังงานแสงอาทิตย์อย่างครบวงจร โดยระบบที่บริษัทฯให้บริการ
อาทิเช่น (1) ระบบสูบน้ำด้วยไฟฟ้าจากเซลล์แสงอาทิตย์ (2)
ระบบประจุแบตเตอรี่ด้วยไฟฟ้าจากเซลล์แสงอาทิตย์ (3)
ระบบผลิตไฟฟ้าด้วยเซลล์แสงอาทิตย์บนหลังคาบ้านและอาคารแบบเชื่อมต่อระบบจำหน่าย (4)
ระบบผลิตไฟฟ้าด้วยเซลล์แสงอาทิตย์สำหรับครัวเรือนชนบท (5)
ระบบไฟฟ้าแสงสว่างสาธารณะจากเซลล์แสงอาทิตย์ (6) ระบบผลิตไฟฟ้าด้วยเซลล์แสงอาทิตย์
เพื่อใช้ในระบบสื่อสารโทรคมนาคม (7) ระบบผลิตไฟฟ้าด้วยเซลล์แสงอาทิตย์
แบบผสมผสานแหล่งพลังงานต่างๆ (8)
ระบบอินเตอร์เน็ตสคูลใช้พลังงานแสงอาทิตย์สำหรับโรงเรียนที่ไม่มีไฟฟ้าใช้ (9)
ระบบเกษตรน้ำน้อย (ระบบน้ำหยดพลังงานแสงอาทิตย์) (10)
ชุดสื่อการเรียนการสอนเกี่ยวกับเซลล์แสงอาทิตย์ เป็นต้น

ปัจจุบันบริษัทฯ อยู่ระหว่างการดำเนินการก่อสร้างโรงงานแห่งที่ 2
ภายในศูนย์เทคโนโลยีโซลาร์ตรอน เพื่อผลิตเซลล์แสงอาทิตย์ (Cell Factory Project)
แบบต้นน้ำเพื่อนำไปผลิตเป็นแผงเซลล์แสงอาทิตย์เป็นการรองรับการเติบโตอย่างก้าวกระโดดของอุตสาหกรรมผลิตไฟฟ้าจากพลังงานแสงอาทิตย์ภายในประเทศ
รวมทั้งโอกาสในการส่งออกจากความต้องการเซลล์แสงอาทิตย์ในตลาดโลกที่เติบโตอย่างต่อเนื่อง
(ดูรายละเอียดในโครงการในอนาคต ส่วนที่ 2 หน้า 56)
เนื่องจากโครงการโรงงานผลิตเซลล์แสงอาทิตย์ดังกล่าวจัดเป็นกิจการที่ให้ความสำคัญ
และเป็นประโยชน์ต่อประเทศเป็นพิเศษจึงส่งผลให้บริษัทได้รับสิทธิและประโยชน์ด้านภาษีอากรสูงสุด
จากคณะกรรมการส่งเสริมการลงทุน

สรุปสถานะการเงินและผลการดำเนินงาน

สำหรับผลการดำเนินงานของบริษัทฯ ในปี 2549
ธุรกิจส่วนใหญ่เติบโตในอัตราชะลอตัวลงสอดคล้องกับภาวะเศรษฐกิจของประเทศ
ประกอบกับต้นทุนด้านพลังงานที่สูงขึ้น ทำให้ผลประกอบการโดยรวมลดลงจากปีก่อน

ในปี 2549 บริษัทฯ มีรายได้จากการขายและบริการรวมเท่ากับ 1,091.21 ล้านบาท
โดยรายได้จากการขายและบริการร้อยละ 92.24
มาจากการรับติดตั้งระบบพลังงานแสงอาทิตย์สำหรับบ้านพักอาศัย (โครงการโซลาร์โฮม)
และบริษัทฯ มีกำไรขั้นต้นเท่ากับร้อยละ 12.89 และมีกำไรสุทธิเท่ากับ 51.13 ล้านบาท
ในส่วนของต้นทุนขายคิดเป็นเงิน 950.57 ล้านบาท หรือคิดเป็นร้อยละ 85.50
ของรายได้จากการขายและบริการ ซึ่งถือว่าใกล้เคียงกับต้นทุนขายในปี 2548
ซึ่งถ้าเปรียบเทียบสัดส่วนของรายได้จากการขายและบริการแล้วถือว่าลดลงในสัดส่วนใกล้เคียงกันกล่าวคือ
รายได้จากการขายและบริการลดลงจากปี 2548 ร้อยละ 17.26 ส่วนต้นทุนขายลดลงจากปี 2548
ร้อยละ 15.82
สาเหตุหลักเนื่องจากราคาเซลล์แสงอาทิตย์ในตลาดโลกซึ่งเป็นวัตถุดิบหลักในการผลิตของบริษัทปรับตัวเพิ่มขึ้น
ประกอบกับภาวะทางการตลาดภาครัฐมีความผันผวนจากหลายปัจจัยโดยเฉพาะปัจจัยด้านการเมือง
ทำให้การผลักดันงานในโครงการต่างๆ ของภาครัฐเกิดความล่าช้า
หรือชะลอการตัดสินใจซื้อและลงทุนมีผลทำให้ยอดขายของบริษัทฯ ลดลงจากปี 2548

ณ วันที่ 31 ธันวาคม 2549 บริษัทมีสินทรัพย์รวม จำนวน 1,266.80 ล้านบาท
ปรับตัวสูงขึ้นเมื่อเทียบกับสินทรัพย์รวมจำนวน 1,196.08 ล้านบาท ณ สิ้นงวดปี 2548 โดยเพิ่มขึ้น
70.72 ล้านบาท หรือร้อยละ 5.91 ในขณะที่หนี้สินของบริษัท ณ สิ้นสุดธันวาคม 2549 อยู่ที่
300.39 ล้านบาท ปรับตัวสูงขึ้นเมื่อเทียบกับหนี้สินรวมจำนวน 247.79 ล้านบาท ณ สิ้นงวดปี 2548
โดยเพิ่มขึ้น 52.60 ล้านบาท หรือร้อยละ 21.22
เป็นผลมาจากการเพิ่มขึ้นของเงินเบิกเกินบัญชีธนาคารและเงินกู้ยืมระยะสั้นจากสถาบันการเงินและการเพิ่มขึ้นของหนี้สินหมุนเวียนอื่น

ในปี 2549 บมจ.โซลาร์ตรอน มียอดขายรวม 1,111.73 ล้านบาท ลดลงจากปี 2548 ร้อยละ
17.26 มีกำไรจากการดำเนินงาน 62.21 ล้านบาท ลดลงร้อยละ 57.09 จากปี 2548
และมีกำไรสุทธิ 51.13 ล้านบาท ลดลงร้อยละ 62.78 จากปี 2548

จากผลการดำเนินงานและฐานะการเงินของบริษัทโดยรวม คณะกรรมการบริษัทฯ
จึงมีมติเห็นควรเสนอที่ประชุมใหญ่สามัญผู้ถือหุ้นในวันที่ 27 เมษายน 2550 เพื่องดการจ่ายเงินปันผล
สำหรับผลการดำเนินงานตั้งแต่วันที่ 1 มกราคม 2549 ถึงวันที่ 31 ธันวาคม 2549
เนื่องจากบริษัทฯ ต้องนำเงินไปขยายโครงการลงทุนก่อสร้าง Cell Factory

สรุปปัจจัยความเสี่ยงที่สำคัญ

ในด้านการบริหารความเสี่ยงนั้น บริษัทได้จัดประเภทความเสี่ยงเป็น 3 ประเภท
ซึ่งครอบคลุมปัจจัยความเสี่ยงทั้งภายในและภายนอกองค์กร ดังนี้

1. ความเสี่ยงในการประกอบธุรกิจ โดยมีความเสี่ยงที่สำคัญดังนี้

1.1 ความเสี่ยงจากความไม่แน่นอนของรายได้

การดำเนินธุรกิจปกติของบริษัทฯ
คือการรับเหมาติดตั้งระบบผลิตไฟฟ้าจากพลังงานแสงอาทิตย์ในโครงการต่างๆทั้งจากภาครัฐและเอกชน
ดังนั้นรายได้ในอนาคตของบริษัทฯ จึงมีความไม่แน่นอน ขึ้นอยู่กับโครงการที่จะมีเข้ามาในแต่ละปี
ทั้งนี้รายได้ของบริษัทฯ อาจลดลงได้ ถ้าหากในอนาคตโครงการต่างๆ
ที่เกี่ยวข้องกับการผลิตและใช้ไฟฟ้าจากพลังงานแสงอาทิตย์มีน้อยลง

บริษัทฯ เชื่อว่ารายได้ของบริษัทฯ
ในอนาคตจะแปรผันตามแนวโน้มอุตสาหกรรมการผลิตไฟฟ้าจากพลังงานแสงอาทิตย์ที่กำลังเติบโตอย่างต่อเนื่องและมั่นคง
จากเป้าหมายในการผลิตไฟฟ้าจากพลังงานทดแทน 630
เมกะวัตต์ของการไฟฟ้าฝ่ายผลิตตามแผนพัฒนากำลังผลิตไฟฟ้าของประเทศไทย พ.ศ. 2547-2558
การรักษาตลาดเดิมของบริษัทฯ คือการให้บริการกับหน่วยราชการในโครงการต่างๆ
ตลอดจนการรุกขยายตลาดสำหรับโครงการของภาคเอกชน
และตลาดผู้บริโภคที่มีโอกาสเพิ่มขึ้นอย่างต่อเนื่องตามแนวโน้มความต้องการใช้พลังงานแสงอาทิตย์ที่ได้รับความนิยมเพิ่มขึ้น

นอกจากนี้บริษัทฯ ได้พัฒนาผลิตภัณฑ์ระบบสูบน้ำพลังงานแสงอาทิตย์ร่วมกับบริษัท กรุนด์ฟอส เดนมาร์ก
และเสนอโครงการพันธมิตรความร่วมมือทางธุรกิจด้านสิ่งแวดล้อมระหว่างไทย-เดนมาร์ก
จนประเทศเดนมาร์กได้จัดสรรงบประมาณ 33 ล้านบาท
เพื่อส่งเสริมผลิตภัณฑ์นี้ในการจัดการน้ำเพื่อพัฒนาชนบท (Renewable Energy Water and
Rural Development : RWEaRD) ซึ่งทำให้บริษัทฯ
สามารถขยายโอกาสทางการตลาดในอนาคตและส่งผลให้รัฐบาลไทยและคนไทยเห็นประโยชน์ของการนำพลังงานสะอาดโดยเฉพาะอย่างยิ่งพลังงานแสงอาทิตย์มาใช้ในชีวิตประจำวัน
เช่น การสูบน้ำ
ซึ่งสอดคล้องกับปรัชญาเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัว

1.2 ความเสี่ยงจากการดำเนินธุรกิจ

ตลาดส่วนใหญ่ของระบบการผลิตไฟฟ้าด้วยพลังงานแสงอาทิตย์เป็นการติดตั้งในพื้นที่ท้องถิ่นห่างไกลที่ไม่มีไฟฟ้าใช้โดยใช้งบประมาณส่วนใหญ่ของทางราชการ
การนำระบบไฟฟ้าพลังงานแสงอาทิตย์ไปใช้ในพื้นที่ที่ไม่มีไฟฟ้าดังกล่าว
เป็นที่ยอมรับว่าเป็นทางเลือกที่เหมาะสม

สำหรับพื้นที่ที่มีไฟฟ้าเข้าถึงแล้ว
การผลิตไฟฟ้าจากระบบเซลล์แสงอาทิตย์มีวัตถุประสงค์หลักเพื่อเป็นการผลิตไฟฟ้าเพื่อทดแทนการใช้เชื้อเพลิงฟอสซิล
เช่น น้ำมัน ก๊าซธรรมชาติ และถ่านหินซึ่งประเทศไทยต้องนำเข้าจากต่างประเทศ มีจำนวนจำกัด
และค่าเชื้อเพลิงฟอสซิลเหล่านี้ล้วนมีต้นทุนสูงขึ้นทุกปี และยังสร้างปัญหาให้กับสิ่งแวดล้อมอีกด้วย
อย่างไรก็ตาม การผลิตไฟฟ้าด้วยเซลล์แสงอาทิตย์เพื่อใช้กับบ้านที่อยู่อาศัย อาคารสำนักงาน
โรงงาน ในเมืองนั้น
ยังมีต้นทุนที่ค่อนข้างสูงเมื่อเทียบกับค่าไฟฟ้าของการไฟฟ้านครหลวงหรือการไฟฟ้าส่วนภูมิภาค ดังนั้น
ตลาดของระบบเซลล์แสงอาทิตย์สำหรับเมือง จึงยังไม่โตมากนัก
ทำให้เกิดความเสี่ยงในการดำเนินธุรกิจการตลาดด้านนี้

จากการที่กระทรวงพลังงานร่วมกับการไฟฟ้านครหลวงและการไฟฟ้าส่วนภูมิภาค
ได้ประกาศใช้มาตรการส่งเสริมการผลิตไฟฟ้าด้วยเซลล์แสงอาทิตย์ด้วยการรับซื้อไฟฟ้าที่ผลิตด้วยเซลล์แสงอาทิตย์ด้วยราคาพิเศษถึงหน่วยละ
11 -12 บาท เพื่อกระตุ้นให้คนไทยหันมาสนใจและให้ความสำคัญกับการใช้พลังงานสะอาดมากยิ่งขึ้น
นอกจากนี้กระทรวงพลังงานยังได้ขยายกำลังการผลิตไฟฟ้าของผู้ผลิตไฟฟ้าขนาดเล็กมากจาก 1
เมกกะวัตต์ เป็น 10 เมกกะวัตต์ ซึ่งเป็นการสร้างโอกาสในการทำรายได้ฟภาคเอกชน
ทั้งในส่วนของบ้านพักอาศัย โรงงานอุตสาหกรรม สวนเกษตร และ รีสอร์ทต่างๆ

1.3 ความเสี่ยงจากการพึ่งพิงงานจากลูกค้าภาคราชการ

ในช่วงระยะเวลา 5 ปีที่ผ่านมา (พ.ศ. 2545-2549) รายได้ประมาณร้อยละ 80
ของบริษัทฯมาจากโครงการติดตั้งระบบไฟฟ้าจากพลังงานแสงอาทิตย์ให้กับโครงการของหน่วยงานราชการกลางและหน่วยงานราชการท้องถิ่น
ดังนั้นหากในอนาคตรัฐบาลมีการชะลอหรือยกเลิกโครงการที่เกี่ยวกับการส่งเสริมการผลิตไฟฟ้าจากพลังงานแสงอาทิตย์
หรือบริษัทฯไม่สามารถประมูลงานจากภาครัฐได้ อาจทำให้รายได้ในอนาคตลดลงอย่างมีนัยสำคัญ

ที่ผ่านมาธุรกิจการผลิตและจำหน่ายกระแสไฟฟ้าในปัจจุบันส่วนใหญ่เป็นการลงทุนทางด้านการพัฒนาสาธารณูปโภคของภาครัฐ
ทำให้บริษัทฯต้องพึ่งพางานจากภาคราชการ
อันเป็นลักษณะปกติของธุรกิจการผลิตไฟฟ้าจากพลังงานแสงอาทิตย์ซึ่งกำลังอยู่ในระหว่างการดำเนินการให้เกิดการใช้อย่างแพร่หลาย
ทำให้อุปสงค์จากภาครัฐมีอยู่อย่างต่อเนื่อง ซึ่งพลังงานแสงอาทิตย์เป็นทางเลือกที่สำคัญ
เนื่องจากพลังงานจากแสงอาทิตย์เป็นเทคโนโลยีที่เหมาะสมกับสภาวะอากาศของประเทศไทย
นอกจากนี้รัฐบาลต้องการสนับสนุนการผลิตไฟฟ้าจากพลังงานทดแทน
แทนพลังงานจากเชื้อเพลิงธรรมชาติ
ซึ่งในระยะเริ่มต้นของการนำพลังงานจากแสงอาทิตย์มาใช้ประโยชน์
ภาครัฐจะเป็นหน่วยงานหลักในการริเริ่มและลงทุนเพื่อกระตุ้นการบริโภคและสร้างขนาดตลาดดังที่ประสบความสำเร็จในกลุ่มประเทศพัฒนาแล้ว
เช่น เยอรมันและญี่ปุ่น เป็นต้น อาทิเช่น
การสนับสนุนการติดตั้งระบบการผลิตไฟฟ้าพลังงานแสงอาทิตย์บนหลังคาบ้านเพื่อจำหน่าย (Roof
Top) โดยรัฐบาลจะมีมาตรการจูงใจให้ประชาชนสนใจติดตั้งระบบผลิตไฟฟ้าจากพลังงานแสงอาทิตย์

อย่างไรก็ตามในอนาคตการพึ่งพางานจากราชการของบริษัทฯ
จะลดลงจากการเข้ามามีส่วนร่วมมากขึ้นของภาคเอกชนรวมทั้งการเปิดตลาดสำหรับผู้บริโภค
อาทิเช่น การรับซื้อไฟฟ้าจากผู้ผลิตเอกชนขนาดเล็กมาก (VSPP)
มาตรการรับซื้อไฟฟ้าด้วยราคาจูงใจ
นอกจากนี้บริษัทฯยังมีแผนการผลิตแผงเซลล์แสงอาทิตย์เพื่อส่งออกในต่างประเทศ
จะเห็นได้ว่าจากความพยายามของบริษัทฯ ในการหาโอกาสทางการตลาดใหม่ๆ
ทั้งโอกาสที่เกิดขึ้นตามการสนับสนุนของภาครัฐ การเปิดตลาดภาคเอกชน
ตลอดจนการเตรียมความพร้อมสำหรับตลาดส่งออก ทำให้บริษัทฯ
เชื่อมั่นว่าในอนาคตแหล่งที่มาของรายได้ของบริษัทฯ
จะมีความหลากหลายตามการเติบโตและความนิยมของพลังงานจากแสงอาทิตย์
และไม่ต้องพึ่งพิงเฉพาะงานจากโครงการภาครัฐเท่านั้น

1.4 ความเสี่ยงจากโครงการก่อสร้างโรงงานผลิตเซลล์แสงอาทิตย์

บริษัทฯ ได้ขยายการลงทุนไปยังการผลิตเซลล์แสงอาทิตย์ โดยในช่วงปี 2549
กำลังทำการก่อสร้างโรงงานเพื่อผลิตเซลล์แสงอาทิตย์โดยใช้แผ่นผลึกซิลิคอนเวเฟอร์
โรงงานนี้จัดว่าเป็นการผลิตเซลล์แสงอาทิตย์แบบต้นน้ำที่ใช้เทคโนโลยีทันสมัย
และเป็นโครงการขนาดใหญ่ที่ใช้เงินลงทุนประมาณ 1,100 ล้านบาท
ซึ่งทำให้เกิดความเสี่ยงในการบริหารจัดการโครงการ เช่น
อาจเกิดความล่าช้าในการดำเนินโครงการ หรือประสิทธิภาพการผลิต และการจัดหาแหล่งเงินทุน
ไม่เป็นไปตามที่วางแผนไว้ เนื่องจากที่ผ่านมาบริษัทฯยังไม่เคยมีประสบการณ์มาก่อน
ซึ่งจะส่งผลกระทบอย่างมีนัยสำคัญต่อสถานะการเงินและผลการดำเนินงานของบริษัทฯ

ทั้งนี้ บริษัทฯได้บริหารจัดการความเสี่ยงด้วยการปรับปรุงสัญญาจากเดิมที่ทำสัญญากับ
บริษัทวิศวกรรมที่ปรึกษา มาทำสัญญาโดยตรงกับผู้ผลิตเครื่องจักร
อุปกรณ์เกี่ยวกับระบบสนับสนุนการผลิต ทำให้บริษัทฯ สามารถประหยัดภาษีหัก ณ ที่จ่าย
ภาษีมูลค่าเพิ่ม เป็นจำนวนเงินกว่าร้อยล้านบาท
อีกทั้งบริษัทผู้ผลิตเครื่องจักรและอุปกรณ์สนับสนุนการผลิต
ยังเป็นผู้รับรองความสำเร็จของโครงการโดยตรง ทั้งในเรื่องของคุณภาพผลิตภัณฑ์
ประสิทธิภาพการผลิต และกำลังการผลิตแผ่นเซลล์แสงอาทิตย์

นอกจากเครื่องจักรและสายการผลิตแล้ว
งานทางด้านวิศวกรรมที่ต้องอาศัยผู้เชี่ยวชาญคือการจัดหาและติดตั้งระบบสนับสนุนการผลิต บริษัทฯ
ได้บริหารจัดการจนในที่สุดบริษัทผู้ผลิตเครื่องจักรและสายการผลิต
เป็นผู้ดำเนินการติดตั้งเครื่องจักรและระบบสนับสนุนการผลิตแบบครบวงจร
ซึ่งทำให้โครงการดังกล่าวก่อสร้างอย่างถูกต้องได้มาตรฐานและมีผู้รับประกันผลงาน

สำหรับแหล่งเงินทุนในการสนับสนุนโครงการมาจากเงินที่ระดมทุนจากการออกเสนอขายหลักทรัพย์ครั้งแรกประมาณ
460 ล้านบาทและการกู้จากสถาบันการเงินอีก 500 ล้านบาท ซึ่งเพียงพอต่อการบริหารโครงการ

2. ความเสี่ยงจากปัจจัยภายนอก

2.1 ความเสี่ยงจากนโยบายพลังงานทดแทนของภาครัฐ

นโยบายสนับสนุนการใช้พลังงานทดแทนเป็นปัจจัยที่สำคัญที่มีผลต่อการเติบโตของอุตสาหกรรมการผลิตไฟฟ้าจากพลังงานแสงอาทิตย์ในอนาคต
เนื่องจากนโยบายนี้ถือเป็นจุดเปลี่ยนแปลงตลาดหลักของพลังงานทดแทน
จากภาครัฐบาลสู่การกระตุ้นให้ภาคเอกชนหันมาให้ความสำคัญกับการผลิตไฟฟ้าจากพลังงานทดแทนมากยิ่งขึ้น
ในปัจจุบันนี้ภาครัฐกำลังส่งเสริมนโยบายสนับสนุนพลังงานทดแทนเพื่อการผลิตไฟฟ้าอย่างจริงจัง

อย่างไรก็ตามจากภาวะราคาน้ำมันในปัจจุบันทำให้รัฐบาลไทยตระหนักดีถึงความสำคัญของการพัฒนาพลังงานทดแทนว่ามีความจำเป็นและเร่งด่วน
การส่งเสริมการผลิตไฟฟ้าจากพลังงานทดแทนได้รับการสนับสนุนอย่างจริงจังมาโดยตลอดในรูปของการส่งเสริมการวิจัยที่เกี่ยวข้อง
และการประกาศโครงการรับซื้อไฟฟ้าจากผู้ผลิตไฟฟ้าจากพลังงานทดแทนขนาดเล็กมาก (VSPP)
ซึ่งจะสามารถขายไฟฟ้าที่ผลิตได้จากพลังงานแสงอาทิตย์ให้แก่การไฟฟ้านครหลวงและการไฟฟ้าส่วนภูมิภาคสูงถึง
11-12 บาท/หน่วย เป็นระยะเวลานาน 7 ปี เป็นต้น

โดยบริษัทฯ
เตรียมความพร้อมเพื่อรองรับมาตรการและระเบียบใหม่ของกระทรวงพลังงานที่ประกาศใช้เมื่อธันวาคม
2549 เกี่ยวกับระเบียบการรับซื้อไฟฟ้าจากผู้ผลิตไฟฟ้าขนาดเล็กมาก (Very Small Power
Producer – VSPP) และส่วนเพิ่มราคารับซื้อไฟฟ้าสำหรับผู้ผลิตไฟฟ้าจากพลังงานหมุนเวียน
(Adder) ซึ่งส่งผลให้ผู้ใช้ระบบไฟฟ้าพลังงานแสงอาทิตย์แบบเชื่อมต่อสายส่ง (Grid Connected)
ได้รับรายได้จากการผลิตไฟฟ้าถึงหน่วยละ 11-12 บาท เป็นระยะเวลา 7 ปี ทำให้บริษัทฯ
สามารถขยายโอกาสทางการตลาดไปยังภาคเอกชนประเภทบ้านพักอาศัย โรงงานอุตสาหกรรม
รีสอร์ท และสวนเกษตรต่างๆ เป็นต้น

  2.2 ความเสี่ยงจากการเข้ามาในอุตสาหกรรมของคู่แข่งขันรายใหม่

ในปัจจุบันรัฐบาลมีนโยบายให้การสนับสนุนการผลิตไฟฟ้าจากพลังงานแสงอาทิตย์อย่างเต็มที่
โอกาสทางการตลาดที่เกิดขึ้นสามารถดึงดูดผู้ที่สนใจทั้งในประเทศไทยและต่างประเทศให้เข้ามาลงทุนในอุตสาหกรรมการผลิตไฟฟ้าจากพลังงานแสงอาทิตย์ได้เป็นอย่างดี
ซึ่งบริษัทที่เข้ามาใหม่อาจชิงส่วนแบ่งทางการตลาด
และอาจจะกระทบต่ออัตราการเติบโตของรายได้ของบริษัทฯในอนาคต

การเข้ามาในอุตสาหกรรมของคู่แข่งขันรายใหม่ แบ่งได้เป็น 2 ลักษณะ คือ

(1) คู่แข่งที่ดำเนินธุรกิจผลิตแผงเซลล์แสงอาทิตย์ มีโอกาสเข้ามาในธุรกิจสูง
เนื่องจากมีการลงทุนไม่สูงมากและตลาดกำลังขยายตัวอย่างรวดเร็ว ผู้ที่จะเข้ามาในธุรกิจจะมี 2
ส่วนคือบริษัทในประเทศไทย
และบริษัทที่มีฐานการผลิตในต่างประเทศและต้องการเข้ามาลงทุนในประเทศไทยซึ่งบริษัทเหล่านี้จะมีความพร้อมทางด้านเทคโนโยลีและการจัดหาวัตถุดิบ
อย่างไรก็ตามปัจจัยความสำเร็จของธุรกิจคือความพร้อมในด้านการตลาด
การสร้างความเชื่อถือให้แก่ลูกค้า และการควบคุมต้นทุนในการติดตั้งระบบ
จากประสบการณ์ในการดำเนินงานมากว่า 20 ปี ทำให้บริษัทฯมีความได้เปรียบสูงในการแข่งขัน
นอกจากนั้นในปัจจุบันคณะกรรมการส่งเสริมการลงทุนยกเลิกนโยบายการส่งเสริมอุตสาหกรรมการผลิตแผงเซลล์แสงอาทิตย์
ทำให้คู่แข่งที่จะสร้างโรงงานผลิต
โดยใช้วัตถุดิบเป็นเซลล์แสงอาทิตย์จากต่างประเทศเกิดความเสียเปรียบในด้านต้นทุนและภาษี
ในขณะที่บริษัทฯได้รับการยกเว้นภาษีเงินได้นิติบุคคลตามบัตรส่งเสริมการลงทุนจนถึงปี 2554

(2) คู่แข่งที่จะสร้างโรงงานผลิตเซลล์แสงอาทิตย์ในอนาคต
มีโอกาสเข้ามาในธุรกิจได้เช่นเดียวกันเนื่องจากในปัจจุบันรัฐบาลมีการสนับสนุนการผลิตเซลล์แสงอาทิตย์ตั้งแต่ต้นน้ำถึงปลายน้ำ
อย่างไรก็ตามการลงทุนมีต้นทุนที่สูง
เทคโนโลยีมีความซับซ้อนมากกว่าการประกอบแผงเซลล์แสงอาทิตย์มาก
ผู้ที่จะเข้ามาในอุตสาหกรรมต้องมีการเตรียมตัวเป็นระยะเวลานาน
ในขณะที่บริษัทฯมีความพร้อมทั้งด้านการเตรียมเทคโนโลยีบุคลากร และเงินทุนในการดำเนินงาน
การเข้าสู่ธุรกิจเป็นรายแรกจะทำให้บริษัทฯมีความได้เปรียบในด้านการตลาดเหนือกว่าคู่แข่งรายอื่นๆ

3. ความเสี่ยงด้านการบริหารการจัดการ

3.1 ความเสี่ยงด้านการบริหารงานที่พึ่งพิงผู้บริหาร

ปัจจุบันบริษัทฯ ได้มีการจัดโครงสร้างองค์กรใหม่ โดยมีการแต่งตั้งกรรมการผู้ทรงคุณวุฒิ
รวมทั้งเชิญผู้บริหารที่มีประสบการณ์ มีความชำนาญ และเป็นที่ยอมรับในอุตสาหกรรม
และได้มีการกระจายอำนาจในการจัดการงานด้านต่างๆ ให้กับผู้บริหารในระดับรอง
ให้มีส่วนร่วมในการตัดสินใจและกำหนดทิศทางของบริษัทฯ
และมีการแบ่งความรับผิดชอบเป็นฝ่ายต่างๆ อย่างชัดเจน เช่น ฝ่ายการตลาดและการขาย
ฝ่ายวิศวกรรม ฝ่ายผลิต ฝ่ายจัดซื้อ ฝ่ายบัญชีและการเงิน เป็นต้น